Twee dood na mislukte kapingTwee mans is Saterdagaand in Oranjesig in Bloemfontein in die Vrystaat doodgeskiet na ŉ mislukte kaping. Kapt. Chaka Marope, woordvoerder van die polisie, sê die voorval het omstreeks 21:00 Saterdagaand in die parkeerarea voor die Overland-drankwinkel in Falckstraat plaasgevind. Marope sê ŉ 21-jarige man het glo van die drankwinkel af na sy motor geloop toe hy deur drie gewapende mans aangeval is. Die man is in die bors geskiet en is op die toneel dood verklaar. Marope sê die gewapende mans het hierna glo ŉ 30-jarige man aangeval waar hy in sy motor gesit het in ŉ straat naby die drankwinkel. “Die slagoffer het met die aanvallers gestoei na hulle hom uit sy motor gesleep het.” Hy is ook in die bors geskiet en is op die toneel dood verklaar. Marope sê die polisie vermoed dat die gewapende mans die slagoffers wou kaap. Polisielede het toevallig daar verbygery toe die moordenaars probeer ontsnap het waarna ŉ skietgeveg uitgebreek het. Hulle kon egter daarin slaag om te ontsnap. Die polisie ondersoek die saak.